Mads Fuglede (V), 2023-05-23:
Tak for ordet.
Vores hverdag udspiller sig i stigende grad og mere og mere på sociale medier.
En stor del af vores demokratiske samtale foregår på sociale medier, og vi bliver hver dag eksponeret for en lang række opslag, og det er ikke altid til at gennemskue, hvordan de bliver reguleret.
Jeg er lige endt i en underlig cyklus, hvor jeg hele tiden bliver mødt af opslag, der handler om en film, der hedder »The Goonies«, som jeg aldrig nogen sinde har set i mit liv, men som jeg hver dag ser nye opslag om.
For nylig stod jeg her på den her talerstol og talte om AI, artificial intelligence.
Og hvis man spørger en chatrobot, om Mads Fuglede nogen sinde har været straffet, så svarer den: Ja, det har Mads Fuglede, han har været straffet for landsforræderi.
Den samme chatrobot kunne også svare, at Mads Fuglede var en tidligere konservativ kulturminister.
Jeg ved ikke, hvad der pikerede mig mest: at jeg har været straffet for landsforræderi, eller at jeg har været konservativ.
Men det var i hvert fald ikke sandt noget af det.
Med de sociale medier, deres udbredelse og deres markedsposition er de blevet meget magtfulde samfundsaktører, og de fylder mere og mere.
Og de skal selvfølgelig tage et ansvar for, at det, der foregår der, også er sandfærdigt.
Det er derfor nødvendigt, at vi får kigget nærmere på rammerne for den statslige regulering af det her.
Jeg tror, at vi alle er enige om, at sociale medier hverken skal misbruges til at sprede terrorpropaganda, til udnyttelse af børn eller misinformation eller til at påvirke en demokratisk valghandling i nævneværdig grad med falske oplysninger eller hadtale.
Og vi skal være opmærksomme på decideret desinformation og robotgenereret indhold, da det angriber vores demokratiske processer ved at vildlede borgerne.
Der skal være plads til alle slags holdninger, men når der er tale om bevidste forsøg på at vildlede og desinformere, skal platformene selvfølgelig reagere, og her har de et ansvar.
Sociale medier må også gerne sætte rammerne for, hvilket indhold der er tilladt på deres platform, ligesom andre virksomheder må have nogle krav til deres kunder.
Men det er en svær balance.
Alt det, hr. Mikkel Bjørn har nævnt fra talerstolen i dag, har ikke givet mig anledning til at tænke, at der var nogen som helst retfærdighed eller balance i den måde, man har censureret hr. Mikkel Bjørn eller hr. Morten Messerschmidt på.
Det er et problem, hvis bestemte opslag fjernes alene på grund af holdningens karakter.
Det dræber den demokratiske debat.
Der skal være plads til alle holdninger, også dem, der ikke lige er flest af.
For Venstre er det afgørende og vigtigt, at vi finder den rette balance mellem fjernelse af ulovligt indhold og forhindring af en utilsigtet indskrænkning af ytringsfriheden.
Det er derfor, at der er behov for nogle klare regler på det her område.
Og det er ikke noget, vi skal haste ind i.
Jeg synes, at jeg hører mange her i dag sige, at vi skal gøre noget her og nu.
Jeg tror, at vi skal gøre det her grundigt og rigtigt.
Jeg tror, at den rigtige måde at gøre det på er gennem Digital Services Act, forordningen om digitale tjenester, der fastsætter en række krav til onlineplatformes forpligtigelser og deres ansvar.
Forordningen styrker bl.a. reglerne for nedtagning af ulovligt indhold, transparens omkring eksempelvis algoritmer og beskyttelse af mindreårige på sociale platforme.
Samtidig styrker forordningen brugernes rettigheder, hvis deres indhold er blevet fjernet fra onlineplatforme.
Det er sådan set blot for at sige, at det ikke er sådan, at der ingenting sker.
Tværtimod er der stor opmærksomhed omkring reguleringen af vores sociale medier, og lige nu har jeg opfattelsen af, at meget af det er løbet løbsk.
Jeg oplever også, at de relevante ministre er stærkt optaget af de spørgsmål, som debatten rummer.
Det synes jeg er positivt, selv om jeg synes, det er en meget, meget svær debat.
Det er helt afgørende, at vi beskytter borgerne, også på nettet, at vi finder balancen i den her debat, og at vi passer godt på det demokratiske rum, der desværre i alt for stor grad er flyttet ind på vores sociale medier.
Tak for ordet.